Den 37-årige mand, der stak af med en Audi A3 fra en forhandler i Holstebro tidligere på ugen, blev torsdag anholdt i Thy tæt på sin bopæl i Vestervig. - Han kom kørende på Lodbjergvej, da vi mødte ham, fortæller Jørgen Jensen fra Lokalpolitiet Thisted. 11:15 torsdag blev han anholdt, og politiet vil nu rejse flere sigtelser mod ham. - Han var påvirket af stoffer, mens han kørte, havde stjålet nummerpladerne til bilen og så var Audien ikke forsikret, siger politikommissær Jørgen Jensen. Den 37-årige blev torsdag eftermiddag løsladt igen, og der venter nu et retsligt efterspil. Politiet havde i forvejen kendskab til manden.

Referat:
En mand, der stak af med en Audi fra en forhandler under en prøvetur, blev torsdag anholdt, mens han kørte rundt i det stjålne køretøj.